정조 0년
忠淸幼學成洛疇金鎭甲閔百謙朴楨煥李東蓍李昌白閔百直李東泌宋煥度李順燮閔百勛宋煥祖李述彬宋煥茂李秉燮兪彦緝成錫胤宋煥義成致垕宋煥智李直載宋弘圭成錫楷閔百彦朴漢箕成洛範李寅鳳宋必愈宋煥吉李華載李鉉金德一崔有泰李憲明宋星斗柳成五李度英宋觀賢朴致欽成宗海林在雲盧以範金德養李文白尹得晉吳錫福朴漢楷梁德重李寅白尹會東趙以建吳錫禧李義白閔百綱金鎭三李宅燮閔國燮李維燮金鎭明李鎭祚成洛淵朴漢肇李穆載閔向洙成錫龜朴漢璧成始鑮卞至中李仁根朴師吉宋煥國閔道洙宋德鎭柳元根朴漢佐成始鐸柳宗壽閔景燮宋台鎭朴漢師金命垕鄭始東成始鎬閔最燮李延康宋文圭李㙉李彝載朴煥宋載行朴師曾李延穆宋載博朴宗崇金斗岳金祺澤閔嗣洙朴漢鳳洪亨瑞李錫五朴光疇金新澤洪重益朴漢伋成洛龜李錫祿朴柱煥韓宗學洪貞瑞朴漢吉李淨朴杞煥李必白金啓洪任思齊洪漢一李義燮宋煥龍朴羲燮洪宗績任思復朴熙安錫傅孟運大李義相閔權崔命壽朴漢斗等疏曰。伏以皇天不弔。我大行大王。奄棄臣民。因山已過。歲聿將暮。率土含生。莫不奔走哀慕。伏惟我殿下以出天之孝。攀慕哀號。傷損必多。臣民憂慮。曷有其極。仍伏念我殿下。初服新命。纘承丕基。繼述志事。崇儒重道。凡所以闡揚我列聖之謨烈。增廣我斯文之淵源者。靡不用極。臣雖僻在下鄕。亦莫不欽仰。而沐浴於菁莪之化。則敢不以斯文之大事。士林之公議。陳之於黈纊之下乎。竊以爲國家祀典。莫重於聖廟從享。重其祀所以重其道也。道之所尊。卽祀之所擧。而斯文之興衰。世道之汚隆。未嘗不係於此耳。恭惟列聖朝。治敎休明。群賢輩出。孔孟以來相傳之道。大明於東方。生而功存繼開。沒而腏食聖廡。前後相望。正如宋朝諸賢之輩出相承。竝享文廟。則蓋莫非列聖右文之化。培養於前。而尊賢重道之風。啓牖於無窮也。惟以先正臣文烈公趙憲。先正臣文敬公金集之道德學問。而報祀之典。尙阻於夫子之宮墻。而從享之請。已多年所。未蒙允兪。以至於今日者。豈非斯文之欠事。聖朝之闕典乎。噫。兩先正平日言行之極乎天理民彝。而有得於孔孟相傳之道者。亘宇宙而炳日月。則以殿下崇儒重道之聖意。俯燭無餘。不必待臣等之言。而從祀之典。尙此未擧。公議抑鬱。士林缺望。臣等玆復申言。以明夫兩先正從祀之實德。伏惟我殿下垂察焉。噫。趙憲之所稟者。天地純剛之氣也。所事者。聖賢爲己之學也。所從事而學得者。文成公臣李珥。文簡公臣成渾。而非堯舜文武之道不言。非孔孟程朱之書不學。淵源深遠。根基完實。造詣高明。踐履純篤。讀書至爲人子至於孝。爲人臣止於忠。未嘗不三復。是故居家則孝悌。通於神明。事君則忠誠。貫於金石。人倫之至。於斯可見矣。一生以聖賢自期。而酷好朱子大全。如誦己言。且常自激昂而嘆曰。天生男子。豈偶然哉。以窮理盡性爲己任。每夜輒誦庸學。透得格致之工。領會誠正之旨。進而立於朝。則鞠躬盡瘁。退而耕於野。則服勤養母。而凡其好惡之正。發用之果。如辨白黑。若決江河。內外之分定。富貴貧賤。不能搖移。操守之志確。而刀鉅鼎钁。不可搖奪。故所以發於言議事爲者。一皆光明正大。愨實精切。眞孟子所謂居廣居立正位。行大道之大丈夫。孔子所謂篤信好學。守死善道之君子也。若撮其事業功烈之大者而言之。其爲香室官也。自以口讀聖賢之書。手封供佛之香爲深恥。其爲質正官也。見聖廡位次。以周程諸賢。反居王胡之下。而象山異學。獨免筍楊之黜爲大駭。或陳疏本朝而極言之。或貽書禮部而正責之。此則孟子開聖道闢異端之功也。請斥秀吉。問其弑君之罪。請斬玄蘇。折其射天之謀。此則孔子討陳恒。尊周室之義也。若其用夏變夷。吾爲東周之意。則已著於東還一疏。而且其前知之明。不啻如燭照數計。逆料龍蛇之變。而鑿鑿符合。則倘所謂至誠如神者非耶。至若持斧伏闕。極言朝廷得失。群小誤國。而力辨所師事兩先正之誣。沬血封章。諭嶺血脚。萬死靡悔。憤海寇之長驅。而不忍遺君。倡率義旅。竟以身殉。所在致死之義。又卓然不可及矣。憲之懿行美績。不勝其多。臣等不暇備述。而就以上所陳而觀之。則一言一事。莫非出於天理民彝之極。而非深有得於孔孟以來相傳之道者。能如是乎。惟其爲國效死。此特文烈事業中一事。而或以節義二字。蓋其平生。此有大不然者。夫道無不在。惟在隨時隨處而盡之。莫非道也。設令憲之所爲。只有一死。殺身成仁。孔聖所許。捨生取義。孟子至論。不可以少之也。若憲之立慬。則七百義士。不期而會。同日殉身。無一人旋踵。自古忠臣烈士之臨亂效節者何限。而未有若此之奇且壯。此豈可以一時殉義者。比而論之哉。況憲平生讀聖賢之書。學聖賢之道。蘊之爲德行。則至誠正識。旣可以感豚魚而質鬼神。發之爲事業。則宏綱大義。軒天地而照日星。若以一節論憲。則眞淺之爲知憲也。先輩名賢之稱其道德者甚多。則今亦不暇備陳。而惟是故處士臣徐起嘆曰。賴憲之一疏。東方免左袵。功不在抑洪水驅猛獸之下。文正公臣金尙憲曰。道德學問兼備之士。重峯先生一人。先正臣宋時烈曰。先生之道。規模正大。綱領甚大。水臨萬仞。無復凝滯。論天下至大者。而如說門內事。就天下至難者。而如食息於日夜。不讀春秋。則不知先生之功。不讀朱子之書。則不知先生之所以爲先生。惟此數賢之語。足爲後世之公案。而萬古綱常。賴而不墜。一貫旨訣。紹而不絶。維持乎世道。砥柱乎狂瀾者。文烈之事功也。且夫金集。卽先正臣。文元公長生之胤子。而文成公李珥之嫡傳也。胚胎法度之家。服習詩禮之訓。資稟和粹。如精金美玉。氣像溫雅。如祥麟瑞鳳。敬以持心。莊以律己。以忠信孝悌。爲立身之本。以窮理盡性。爲進學之基。知行竝進。克造高明。入而沈潛乎經訓。則濂洛關閩之學也。出而羽儀於朝廷。則堯舜禹湯之道也。嘗謂所貴於學者。爲其言行相顧。幽顯一致。甚愛眞西山獨行不愧影。獨寢不愧衾之語。扁其齋曰。愼獨。以爲終身警省用力之實。而深病世之學者。處下窺高。自大無得。常曰寧卑無高。寧拙無巧。程朱以後。道理大明。只當謹守勉行而已。是故進修有序。操履甚正。自灑掃應對之細。以至格致治平之大。一以家學爲準。及其晩歲道尊德成。精明之氣。達於面目。儼溫之色。見於望卽。自然之中。成法井井。闇然之中。日有章華。聽其言者。放心自收。聞其風者。至誠感服。至有凶徒相戒。不敢過其廬。亦可見其德威之盛也。噫。以孔孟相傳之道。父傳而子承。有若子思之於孔聖也。長生學於珥。而珥之所學。卽孔孟之道也。長生旣以此篤行於身。遂成大賢。集又以此克述於後。蔚爲儒宗。則傳授之正。繼述之道。固已竝至矣。長生深於禮學。晩來所撰禮說。疑文變節。剖拆精密。而編次梳洗之工。猶不能無待於後人。集或釐或補。損益得宜。克成其遺志。而國朝五禮儀。多所杜撰。詳考朱子儀禮。作一書以進。一洗千古之陋。此又長生所未遑。而追成於集者也。以鯉庭舊聞。爲勉齋成業。天秩大明。使斯民無感於死生。則有功於天下後世者。孰大於此乎。晩際寧陵大有爲之日。首膺旌招。感激恩遇。知無不言。言必中理。至誠孤忠。可質神明。進退以義。而愛君憂國。一心耿耿。至於登對論治。皆本於人主之一心。首陳精一之訓。卽堯舜之心法也。繼以誠敬之說。卽周程之旨訣也。以之明天理而正人心。庶幾伸大義而贊一治。此其眞實見得。非空言可比也。至若先正臣宋時烈宋浚吉。以文元之高弟。文元旣沒之後。俱以所事事之。其啓迪成就之功。集爲多焉。此乃兩先正所嘗言。非臣等之妄語也。蓋承父師嫡傳之統。就兩賢方繼之緖。源深流長。光前裕後。使道脈世敎。久而維持者。莫非集之力也。猗歟盛矣。惟此兩臣之道德學問。皆出於天理民彝之極。同得於孔孟相傳之道。若曰從祀之典。不以道學爲重則已。不然。配食聖廡。捨此而誰哉。臣等又請以兩臣淵源之同於文元。而與二宋文正。不可不竝享之義反覆焉。吾東道學。蓋始於文忠公鄭夢周。而我朝儒賢。相繼闡明。奎躔之會。於斯盛矣。而若言其道學經綸。兩備兼至者。未嘗有如文成。蓋朱子孔孟後一人。文成朱子後一人。可謂集群儒大成。俟百世而不惑矣。是以文成之門。最多名賢。而其學傳之無弊。文元之純一道學。二宋文正之正大事業。相繼卓犖。而國學躋享之典。旣以文元而繼文成。又使二文正而繼文元。斯皆傳文成之道。而與文成同享者也。若憲之於文成。其所親炙。與文元無異。集之私淑。又同於二文正。而光明俊偉之業。老成愨實之德。視數賢又無愧焉。有光於文成之道。則其於從祀之典。宜先乎二宋先正。而二宋先正。旣已配享。則何獨遺兩臣於此。使聖世尊賢之禮。猶有所未盡也耶。抑臣等又有所感激者。自夫群賢云亡。世級益頹。人才下。而吾黨無任道直前之士。氣節消。而緩急無倡義守正之人。于斯時也。正須趙憲之篤信古道。不顧利害者出而後。元氣長而世道隆矣。俗學務外。率多冥墑之患。新說創奇。或有紛挐之弊。于斯時也。又須如金集之專心向衷。謹守成法者出而後。文著而吾道明矣。後學所以景仰兩臣者。於是尤切。則所可表長而儀刑之者。惟在於亟擧躋配之典。使一國之人。皆知兩臣碩德大節。眞功獨行之可尊不師。而亦聖世作興之一大關捩也。如無聖廡從祀之典則已。若必有之。捨兩臣而誰哉。此臣等所謂道所尊而祀所擧者也。伏願殿下。深察兩臣道德之允合從享。一世聳動之亶在此擧。亟施盛典。則實是斯文世道之幸。而大有光於聖朝尊賢右文之治矣。答曰。省疏具悉。聖廟從享。事係重大。爾等退修學業。